Pasantren Kilat
Oleh: T.A. Sakti
Assalamu’alaikom dum rakan sahbat
Pasantren Kilat tanyoe calitra
Jak beuet sikada lam watee singkat
Lam saat rehat buleuen Puasa
Kon di Pasantren geupileh teumpat
Meutapi teutap rumoh Sikula
Le peulajaran geubahaih Kitab
Geuconto teumpat Pasantren rupa
Buleuen Ramadhan di Aceh meuhat
Ka treb geupakat sikula hana
Ka geupeugisa ban dilee adat
Mulai sahbat watee Beulanda
Tujuan cit get leupah muslihat
Mangat ‘ibadat peunoh seunia
Puasa saheh Teuraweh leuengkap
Hana meusabab gabhuek Sikula
Laen nibak nyan geuharap that-that
Murid beugeutrap ilmee agama
Jitem beuet Qur’an tamah lom Kitab
Sibuleuen meuhat lam pre sikula
Bak thon namplohan cunto riwayat
Mantong lon ingat di dalam dada
Bantoe Puasa kamoe ka siap
Ka geucok pakatle ureueng tuha
Kamoe aneukmiet ka neujak intat
Bak saboh teumpat Meunasah Jeumpa
Sinan na Teungku, Qari meugah that
Murid rame that sinan beulaja
Kamoe ban beungoh laju beurangkat
Saho meuhadap Meunasah Jeumpa
Sawak ija krong bak takue rapat
Ret blang meutrap-trap langkah meuhala
Trok ‘an puteh oek mantong teuingat
Keusan raya that buleuen Puasa
Kajeuet beuet Qari adak han hibat
Nyankeuh syeufa’at buleuen Puasa
Teutapi jinoe meubalek adat
Teumpat “seumeubeuet” leupah jareuengka
Sipadan ngon nyan hai rakan sahbat
Pasantren Kilat teupat ngon masa
Meujok bak Dayah sideh jeuoh that
Mumang ulee brat di ureueng tuha
Sikula nyang pre meung salah sasat
Aneukmiet batat jeuet keu ‘Dalupa”
Alhamdulillah leupah mustajab
Pasantren Kilat get that seumpeuna
Saboh saloran pilihan teupat
Han jadeh batat ngon sangga kana
Ubak Pemda NAD lon peu-et surat
Pasantren Kilat neu hiro beuna
Beuneu plot dana ngat meuho hadap
Bek meutap-uyab ban Datok tuha
Leubeh lom ramphak rancak seunihat
Pasantren Kilat meungkana dana
Meumacam lomba acara jeuet trap
Han rijang luwat aneuk sikula!!!
T.A. Sakti
25 Agustus 2009
Catatan : – Meunasah Jeumpa = di gampong Jeumpa, kecamatan Sakti, Pidie.
– Si Dalupa = seorang tokoh dalam hikayat Aceh sebagai sampah masyarakat.
– meutap-uyab = tidak berdaya
@ T.A. Sakti, adalah penerima anugerah budaya “TAJUL ALAM” dari Pemerintah Aceh dalam rangka Pekan Kebudayaan Aceh Ke 5 (PKA V) di Banda Aceh tanggal 10 Agustus 2009.
sun_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn gla_Latn min_Latn ace_Latn bjn_Latn ind_Latn bjn_Latn